SHBA, Rreziqet për imigrantët në shkretëtirë
Mungesa e ujit është shkaku kryesor i vdekjeve ndër imigrantët që kalojnë kufirin amerikan në shkretëtirën Sonora
Vija kufirare që ndan Shtetet e Bashkuara dhe Meksikën shtrihet për 3200 km nga Gjiri i Meksikës deri në Baja California. Por për imigrantët e panumërt që përpiqen ta kalojnë kufirin në mënyrë të paligjshme çdo vit, udhëtimi është i vështirë dhe shpesh herë vdekjeprurës. Në jug të shtetit të Arizonës, mungesa e ujit është shkaktari numër një i vdekjeve: Kjo është Arizona e jugut, ku ndodhet shkretëtira e Sonorës. Në dallim nga lugina Rio Grande e Teksasit, ku ka vazhdimisht një dyndje të madhe imigrantësh të paligjshëm, këtu në Arizona nuk kalon ndonjë lum. Rrotull sheh male të zhveshura, kaktuse dhe gjarpërinj helmues që ngrohen nën diellin përzhitës. Shkaku kryesor është mungesa e ujit. Njësia “BORSTAR” e Rojes Kufitare amerikane kryen operacione kërkim-shpëtimi dhe ka si objektiv të ulë numrin e vdekjeve ndër imigrantët e paligjshëm. Këtë vit ata filluan programin “drita blu e jetës”, një seri shtyllash mbi shtatë metra të larta të vendosura në pika strategjike në shkretëtirë ku mund të bëhen telefonata në raste emergjente. Shtyllat reflektojnë një dritë të fortë blu dhe gjatë ditës shkëlqejnë nën dritën e diellit. Njësia e Rojes Kufitare në Tucson thotë se ekipi i tyre ka shpëtuar këtë vit 459 vetë, 142 prej të cilëve falë linjave të telefonatave emergjente.